REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/315-13

9. septembar 2013. godine

B e o g r a d

ZAPISNIK

17. SEDNICE ODBORA ZA ZDRAVLjE I PORODICU

ODRŽANE 12. AVGUSTA 2013. GODINE

Sednica je počela u 12,00 časova.

Sednici je predsedavao prof. dr Dušan Milisavljević, predsednik Odbora.

Sednici su prisustvovali članovi Odbora: dr Predrag Mijatović, prof. dr Milan Knežević, mr dr prim. Ljubica Mrdaković Todorović, Nebojša Zelenović, dr Sanda Rašković Ivić, dr Marko Jakšić, dr Nikola Jovanović i Ljubica Milošević.

Sednici Odbora prisustvovali su zamenici odsutnih članova Odbora: Teodora Vlahović (mr farm. Živojin Stanković) i Vesna Jovicki (doc. dr Zoran Radovanović).

Sednici nisu prisustvovali članovi Odbora: dr Branislav Blažić, prof. dr Mileta Poskurica, dr Vladimir Gordić, Mirjana Dragaš i prof. dr Žarko Korać.

Pored članova Odbora sednici su prisustvovali narodni poslanici: Milanka Jevtović Vukojičić, Milica Vojić Marković i Janko Veselinović.

Sednici su prisustvovali: prof. dr Slavica Đukić Dejanović, ministar zdravlja; dr Periša Simonović, državni sekretar; dr Nebojša Jokić i Zorica Marković, savetnici u Ministarstvu zdravlja; prof. dr Momčilo Babić, direktor Republičkog fonda za zdravstveno osiguranje (RFZO) kao i Anđelka Radenković, izvršnidirektor za pravne poslove; prim. dr Zoran Vlahović, izvršnidirektor za sprovođenje obaveznog zdravstvenog osiguranja; Vukašin Radulović, izvršnidirektor za razvoj zdravstvenog osiguranja; Aleksandra Gazivoda Miković, zamenik direktora Sektora za zdravstvenu zaštitu; Saša Janković, Zaštitnik građana; Mina Rolović Jočić, šef kabineta Zaštitnika građana; Gordana Stevanović, pomoćnik generalnog sekretara; Tatjana Rakić i Nataša Jović, savetnice Zaštitnika građana; Rodoljub Šabić, Poverenik za informacije od javnog značaja i zaštitu podataka o ličnosti; prof. dr Dragan Delić, predsednik Zdravstvenog saveta Srbije; prof. dr Jasmina Knežević, pomoćnik direktora Lekarske komore Srbije; prof. dr Radoje Čolović, predsednik Srpskog lekarskog društva i dr Paja Momčilov, predsednik Etičkog komiteta SLD; Vladan Joksimović, zamenik direktora Agencije za borbu protiv korupcije; Jovan Nicić, viši savetnik u Agenciji za borbu protiv korupcije; prim. dr Nevenka Dimitrijević, predsednik Izvršnog odbora Sindikata lekara i farmaceuta Srbije; Marina Mijatović, predsednica Udruženja građana ''Pravni skener''; Jovana Krstić predsednica Udruženja ''Čika Boca''; Miroslav Petrović predsednik Udruženja za zaštitu prava pacijenata ''Pravo na zdravlje''; Davor Duboka, izvršni direktor Nacionalne organizacije za retke bolesti i Marija Joldić, predsednik Udruženja za podršku i pomoć osobama obolelih od Hanterovog sindroma ''Hanter''.

Na predlog predsednika Odbora, jednoglasno, usvojen je sledeći:

D n e v n i r e d

1. Informacija o zameni zdravstvenih knjižica;
2. Razno.

Prva tačka dnevnog reda- **Informacija o zameni zdravstvenih knjižica**

Predsednik Odbora Prof. dr Dušan Milisavljević, nakon uvodnog obraćanja povodom teme koja je na dnevnom redu dao je reč Zaštitniku građana Republike Srbije, na čiju inicijativu je predložena tema rasprave.

Zaštitnik građana, Saša Janković, rekao je da su mnogobrojni građani koji mu se svakodnevno obraćaju zbog teškoća u ostvarivanju prava na zdravstvenu zaštitu izrazili negodovanje zbog najave uvođenja elektronske zdravstvene kartice koju treba da plate 500 dinara. S tim u vezi, podsetio je na Zakon o izmenama i dopunama Zakona o zdravstvenom osiguranju, donet 2011. godine, kojim je propisana obaveza RFZO da uvede evropsku karticu zdravstvenog osiguranja, sa kojom će građani članovi Evropske unije, kada borave u drugoj zemlji članici, moći da koriste određene zdravstvene usluge svog matičnog osiguranja. Međutim, naglasio je da pre kompletnog razvoja savremene informacione tehnologije u zdravstvu i ulaska naše zemlje u EU, ova kartica neće imati pomenutu ulogu. Zato smatra da nije ni racionalno, ni nužno, da RFZO u ovom trenutku teške finansijke situacije, uloži između 20 i 30 miliona evra za uvođenje novih zdravstvenih knjižica.

Anđelka Nedeljković**,** izvršnidirektor za pravne poslove u RFZO, apostrofirala je obavezu ovog fonda da izvrši zamenu zdravstvenih knjižica i ukazala na Strategiju razvoja informacionog društva, donetu 2006. godine, kao i na Uredbu o Programu rada, razvoja i organizaciji integrisanog zdravstvenog informacionog sisitema ''E – Zdravlje'', donetu 2009. godine, kojom se utvrđuju ciljevi i načini upravljanja ovim sistemom, od kojih je jedan uvođenje elektronske kartice državnog zdravstvenog osiguranja. Takođe, podsetila je da se u Strategiji razvoja informacionog društva u Republici Srbiji do 2020. godine, navodi da će građani sve kontakte sa organizacijama uprave i imaocima javnih ovlašćenja, posebno sa sistemom zdravstvene zaštite, osim onih kontakata za koje je potrebno lično prisustvo, moći da obavljaju elektronskim putem. Imajući sve to u vidu, kao i činjenicu da je Zakonom o izmenama i dopunama Zakona o zdravstvenom osiguranju od 2011. godine, predviđeno uvođenje elektronske kartice zdravstvenog osiguranja, istakla je da je Upravni odbor RFZO dao saglasnost za zamenu postojećih zdravstvenih knjižica.

Prim. dr Zoran Vlahović, izvršnidirektor za sprovođenje obaveznog zdravstvenog osiguranja u RFZO, naveo je sledeće prednosti uvođenja elektronske zdravstvene kartice: mogućnost boljeg uvida i kontrole uplate doprinosa za obavezno zdravstveno osiguranje; smanjenje zloupotrebe svih utrošaka u procesu zdravstvene zaštite; postizanje maksimalne bezbednosti ličnih podataka budući da RFZO raspolaže kompleksnim informacionim sistemom te da je za efikasnije upravljanje ovim sistemom neophodna savremena informatička podrška. Podsetio je da skoro sve zemlje u Evropi imaju elektronsku zdravstvenu karticu, kao i da je uvođenje iste u našoj zemlji nastavak započetog procesa razvoja informacionog društva do 2020. godine.

Vukašin Radulović, izvršnidirektor za razvoj zdravstvenog osiguranja u RFZO, pored svih prethodno navedenih prednosti uvođenja elektronske zdravstvene kartice, naglasio je transparentnost u radu ovog fonda, veću mogućnost kontrole rada lekara, bolji uvid pružaoca zdravstvenih usluga u tok lečenja pacijenta, kao i činjenicu da se elektronskom zaštitom ličnih podataka sprečava njihova zloupotreba.

Predsednik Odbora, prof. dr Dušan Milisavljević imao je pozitivan stav prema uvođenju jedinstvenog zdravstvenog informacionog sistema u Srbiji, umrežavanju svih institucija u zdravstvu i uvođenju elektronskog zdravstvenog kartona radi lečenja pacijenata, ali je naglasio da ne podržava uvođenje elektronskih zdravstvenih kartica te da je preporuka EU pogrešno protumačena. Ipak, ukoliko je to u interesu RFZO predložio je da troškovi štampanja ovih kartica budu na teret ovog fonda a ne građana. Budući da se u RFZO nalaze oko milion i dvesta hiljada urađenih elektronskih zdravstvenih kartica, pitao je ko je platio njihovu izradu i ko je utvrdio cenu od 500 dinara za ovaj dokument. Smatra da bi prioritet u našem zdravstvu trebalo da bude rešavanje problema lečenja dece u inostranstvu, dece obolele od retkih bolesti, izrada Nacionalnog registra za retke bolesti, nabavka lekova i obnavljanje medicinskih aparata, te poboljšanje uslova lečenja građana. S tim u vezi, apelovao je na nadležne da se ovi problemi hitno reše i dodao da bi zamenu zdravstvenih knjižica trebalo odložiti dok se ne steknu povoljniji uslovi.

Dr Predrag Mijatovićpodsetio je na akte koji ukazuju da je zamena važećih zdravstvenih knjižica zahtev EU i obaveza koju je naša država prihvatila: Sporazum o stabilizaciji i pridruživanju između Srbije i EU; odgovor Vlade Republike Srbije na pitanje Evropske komisije o planovima i rokovima za uvođenje nacionalne elektronske zdravstvene knjižice u kojem se navodi pilot projekat uvođenja ovih knjižica osiguranim licima sa teritorije grada Valjevo, i plan da se tokom 2011. godine otpočne sa sukcesivnom zamenom knjižica za sva osigurana lica u Srbiji sa rokom završetka do 1. jula 2012. godine; Zakon o izmenama i dopunama Zakona o zdravstvenom osiguranju, donet 2011. godine, saglasno kojem je RFZO naručio izradu milion i dvesta hiljada novih elektronskih kartica, koje još nisu plaćene. Zbog svega navedenog, smatra nedopustivim da Zaštitnik građana traži da se ne poštuje zakon, te da da Srbija kao pravna država mora sprovoditi zakone i preuzete obaveze, naročito ako je u pitanju promena od koje će imati korist osim RFZO i naši građani.

Zaštitnik građana Saša Janković, naglasio je da kao nezavistan državni organ štiti prava i slobode građana kontrolišući rad organa javne vlasti, pridržavajući se načela pravde i pravičnosti, pri tom ne dozvoljavajući nijednoj političkoj strukturi da vrši pritisak na njegov rad. U vezi sa primedbom da iniciranjem rasprave na ovu temu krši zakon, naveo je da se uvođenjem elektronskih zdravstvenih kartica ne ispunjava njihova zakonom propisana svrha da se mogu koristiti u drugim zemljama Evropske unije, te upitao koju korist će građani imati od ovih kartica. Ukazao je na probleme dodatnog troška za čitače kartica i nemogućnost lične identifikacije samo na osnovu uvida u ovu karticu, jer ne sadrži fotorafiju, niti otisak prsta. Takođe, naglasio je da elektronskom zdravstvenom karticom građani ne mogu ostvariti uvid u uplatu doprinosa za obavezno zdrasvtveno osiguranje. Kritički se osvrnuo na argument da u slučaju saobraćajne nesreće, lekar u roku od nekoliko sekundi može pristupiti kompletnom zdravstvenom dosijeu pacijenta ako ima ovu karticu, te ga zanima šta se dešava ako pacijent pri sebi nema tu karticu. Dodao je da uvođenje evropske kartice zdravstvenog osiguranja nije uslov EU i da je nemaju sve zemlje članice.

Dr Predrag Mijatović je odgovorio da tema ove diskusije jeste uvođenje nacionalne zdravstvene knjižice a ne evropske. Smatra da je RFZO prilikom ranijih štampanja milion i dvesta hiljada ovih kartica postupao u skladu sa Zakonom, ali da treba razmotriti pitanje odgovornih ukoliko RFZO bude morao da plati kamatu zbog neplaćnja ovih kartica za prethodne dve godine. Uputio je zamerku Zaštitniku građana zato što pitanje svrsishodnosti zamene zdravstvenih knjižica nije izneo pre dve godine prilikom donošenja pomenutog zakona.

Zaštitnik građana Saša Janković smatra svojom ustavnom i zakonskom obavezom da bez politizacije, postavi pitanje prioriteta i svrsishodnosti zamene postojećih zdravstvenih knjižica, jer je isto značajno za prava građana u Srbiji kojima se na ovaj način nameće dodatni trošak. Dodao je da ukoliko neko od narodnih poslanika sumnja u njegovu samostalnost i nezavisnost u radu, može da podnese predlog za njegovo razrešenje.

Rodoljub Šabić, poverenik za informacije od javnog značaja i zaštitu podataka o ličnosti, kritički se osvrnuo na negativno procenjivanje rada Zaštitnika građana i naglasio da se slaže sa njegovim argumentima, jer u situaciji kada država nema dovoljno sredstava za ostvarivanje kvalitetne zdravstvene zaštite, pre svega dece, uvođenje ove kartice zaista nije prioritet.

Mr dr prim. Ljubica Mrdaković Todorović podsetila je na ranije iznet pozitivan stav narodnih poslanika u vezi sa uvođenjem elekronskih zdravstvenih knjižica prilikom usvajanja izmena i dopuna Zakona o zdravstvenom osiguranju 2011. godine, te je s tim u vezi pitala zašto tada nisu iznete ove primedbe. Istakla je da uvođenje ove kartice predstavlja napredak u funkcionisanju zdravstvenog sistema odnosno zdravstvenog osiguranja uz: ostvarivanje visokog stepena bezbednosti ličnih podataka; automatizaciju procesa overe zdravstvenih knjižica; pomoć slabovidima jer nova kartica sadrži Brajevo pismo; omogućavanje lekarima više vremena za pacijente; olakšavanje provere uplate doprinosa za obavezno zdravtveno osiguranje kao i pomeren rok važenja ove kartice sa šest meseci na deset godina.

Prof. dr Dušan Milisavljević, predsednik Odbora, izneo je da u prethodnom periodu nije negativno reagovao na najave uvođenja ove kartice, jer tada nije rečeno da će to plaćati građani. Zatim je dodao da će se uvek zalagati za interese građana Srbije i još jednom istakao da zamena postojećih zdravstvenih knjižica nije prioritet u zdravstvu.

Sanda Rašković Ivićdeli mišljenja da u uslovima kada je zdravstvo u velikoj finansijskoj krizi i kada u većini domova zdravlja nije uveden elektronski sistem, uvođenje elektronske zdravstvene kartice nije prioritet. Mišljenja je da država treba u skladu sa svojim potrebama i prioritetima, da uvede red u sistem i društvo, a ne da se nekritički pridržava uputstava EU.

Marko Jakšićizneo je negativan stav povodom najave zamene postojećih zdravstvenih knjižica, jer smatra da građanima Srbije u uslovima velike finansijske a na području KiM i političke nestabilnosti, ne treba nametati dodatne troškove.

Milica Vojić Markovićnaglasila je dau cilju podizanja kvaliteta zdravstvene zaštite treba menjati bazične zakone u zdravstvu: Zakon o zdravstvenoj zaštiti i Zakon o zdravstvenom osiguranju. Upozorila je da deca iz različitih delova Srbije nemaju iste uslove i mogućnosti za lečenje, da u budžetu nedostaju sredstva za lečenje dece obolele od retkih bolesti i za lečenje dece u inostranstvu, te da je uvođenje elektronske zdravstvene kartice preuranjeno i da neće uticati na podizanje kvaliteta zdravstvene zaštite. Navela je da ne osporava prednosti informatizacije u zdravstvu, ali je naglasila da zaštita dece, građana i naša teritorija treba da budu prioritet države.

Nebojša Zelenović ocenio je da su problemi lečenja dece u Srbiji i nedovoljna dostupnost usluga zdravstvene zaštite važnije teme u odnosu na predloženu. Naime, upozorio je da trenutno u Srbiji 50% poljoprivrednika i 60% preduzetnika nije izmirilo svoje obaveze prema RFZO, što za posledicu ima da njihove porodice kao i zaposleni nemaju overenu zdravstvenu knjižicu a time i pristup zdravstvenoj zaštiti. S tim u vezi predlaže da se ovi problemi reše izmenom sistemskih zakona u zdravstvu radi obezbeđivanja kvalitetnije zdravstvene zaštite za sve građane. Takođe, zanima ga koje konkretne pogodnosti građani mogu da ostvare zamenom zdravstvenih knjižica.

Miroslav Petrović, predsednik Udruženja za zaštitu prava pacijenata ''Pravo na zdravlje'', ukazao je da bi pre procesa informatizacije zdravstva i uvođenja elektronske zdravstvene kartice ovu materiju trebalo urediti i definisati zakonima, kao što su: Zakon o elektronskom dokumentu, Zakon o elektronskom potpisu, Zakon o informacionoj bezbednosti, Zakon o elektronskim arhivama i Zakon o zaštiti podataka o ličnosti. Takođe, napomenuo je bi pre samog procesa informatizacije zdravstva, nadležnima prioritet trebalo da bude Strategija za borbu protiv korupcije i donošenje sistemskih zakona koji prate primenu iste.

Marija Joldić, predsednik Udruženja za podršku i pomoć osobama obolelih od Hanterovog sindroma, upozorila je da Fond za retke bolesti nema dovoljno sredstava za lečenje dece obolele od retkih bolesti te da šest dečaka u Srbiji obolelih od Hanterovog sindroma ne prima terapiju. Budući da je za omogućavanje lečenja dece obolele od retkih bolesti neophodno obezbediti oko 3,5 miliona evra, opravdano je nezadovoljstvo roditelja ove dece zbog najave RFZO da će se za uvođenje novih knjižica izdvojiti između 20 i 30 miliona evra. Smatra da bi uvođenje ove kartice imalo smisla samo ako bi se time otklonio zastoj sistema prilikom prijave lica na zdravstveno osiguranje i ubrzalo dobijanje zdravstvenih usluga.

Paja Momčilov, predsednik Etičkog komiteta Srpskog lekarskog društva, izneo je stav da se zamenom zdravstvenih knjižica neće poboljšati dostupnost lečenju, niti će građani imati direktnu korist od toga. Upozorio je da se procenom indikatora za merenje zdravstvenog stanja našeg stanovništva, naša zemlja nalazi među poslednjima u Evropi. U cilju unapređenja zdravstvenog stanja stanovništva ključnim smatra identifikovanje prioritetnih problema u zdravstvu. Preneo je mišljenje predsednika Saveta Evrope sa Helt foruma, održanog 2011. godine, da se uvođenjem informacionog sistema u zdravstvo postiže ušteda do 50% i izneo stav da pre zamene zdravstvenih knjižica treba razviti jedinstveni informacioni sistem. Takođe, predložio je da se donese rebalans budžeta, da se određenim kadrovskim promenama i ukidanjem sredstava pojedinim nevladinim organizacijama postignu uštede u zdravstvu.

Nevenka Dimitrijević, predsednik Izvršnog odbora Sindikata lekara i farmaceuta Srbije, povodom zamene zdravstvenih knjižica, iz ugla izabranih lekara, ukazala je na probleme sa kojima se oni suočavaju nakon reforme zdravstvenog sistema, započete 2005. godine. Apostrofirala je narušen ugled lekara jer su u medijima često meta nezadovoljnih pacijenata; previše administracije u radu lekara; nedostatak i neodgovarajuća oprema za rad koja prouzrokuje kvarove računara. Imajući u vidu navedene probleme, pre uvođenja elektronskih zdravstvenih knjižica, smatra da je neophodno adekvatno obezbeđivanje informacionog sistema i kadra koji će tim sistemom stručno da upravlja.

Prof. dr Radoje Čolović, predsednik Srpskog lekarskog društva, rekao je da iz oprečnih mišljenja iznetih na ovoj sednici u vezi sa potrebom uvođenjem elektronske zdravstvene kartice nije stekao uvid i predstavu o značaju ovog poduhvata za naše građane i zdravstveni sistem. Osvrnuo se na problem lečenja dece u zemlji i u inostranstvu, često pominjan u medijima i dodao da sve političke stranke koje su poslednjih godina bile na vlasti treba da snose odgovornost, ne samo političku nego i krivičnu, jer su urušile dobro započet i funkcionalan transplantacioni program devedesetih godina i time oduzele pravo na kvalitetno lečenje mnogim našim građanima, a pre svega deci.

Momčilo Babić, direktor RFZO naveo je da uvođenje elektronske zdravstvene kartice o trošku osiguranika predstavlja sprovođenje obaveze ovog fonda propisane izmenama i dopunama Zakona o zdravstvenom osiguranju, donetim 2011. godine i dodao da je tada ugovoreno štampanje milion i dvesta hiljada ovih kartica. Naveo je sledeće prednosti novih knjižica: desetogodišnja trajnost; obezbeđivanje dvostruke bezbednosti i zaštite ličnih podataka; ove kartice prate evropski standard i predstavljaju civilizacijsku tekovinu države. Predložio je da troškove izdavanja ove kartice građani isplate u ratama.

Zaštitnik građana Saša Janković, kao razlog zbog kojeg je inicirao ovu raspravu, naveo je nepostojanje dovoljno čvrstih argumenata zašto je za građane Srbije u ovom momentu, korisna i potrebna zamena postojećih zdravstvenih knjižica. Naglasio je da uvođenje ove kartice nije uslov Evropske unije, te da u cilju ubrzavanja pružanja zdravstvenih usluga prvo treba razviti informacionu tehnologiju u zdravstvu. S tim u vezi zanima ga da li postoji potreba za overom zdravstvenih knjižica, budući da podaci o uplatama doprinosa već postoje u zdravstvenom sistemu. U ime građana postavio je pitanje da li se predviđena suma za izdavanje ovih kartica može preusmeriti na neke druge, za život građana Srbije, korisnije aktivnosti.

Ministar zdravlja prof. dr Slavica Đukić Dejanović, složila se da imperativ zdravstvenog sistema treba da bude razvijanje elektronskog zdravstvenog sistema, kao i donošenje zakona o evidencijama u oblasti zdravstva. Iznela je da je Ministarstvo zdravlja formiralo posebnu jedinicu sa ciljem da uspešno realizuje primenu elektronskog zdravstvenog sistema u svim domovima zdravlja. S tim u vezi, elektronska zdravstvena kartica bi trebalo da pruži određene prednosti za građane u procesu ostvarivanja zdravstvene zašite. Uvažavajući iznete sugestije, primedbe i argumente protiv zamene zdravstvenih knjižica, predložila je da se izvrše izmene i dopune Zakona o zdravstvenom osiguranju. Najavila je da će Ministarstvo zdravlja predložiti izmene i dopune Zakona, te da će obavezu uvođenja novih zdravstvenih knjižica odložiti do 2016. ili 2017. godine, a kao moguće rešenje predložila je da građani koji se nalaze u najlošijem materijalnom položaju ove kartice dobiju besplatno saglasno principu solidarnosti.

Na kraju rasprave predsednik Odbora, prof. dr Dušan Milisavljević, zaključio je da će Odbor vršeći svoju kontrolnu ulogu, pratiti rad Ministarstva zdravlja u vezi sa predlaganjem zakona o izmenama i dopunama Zakona o zdravstvenom osiguranju, odnosno izmenama odredbi ovog zakona kojima se utvrđuje svojstvo osiguranog lica i izdavanje propisane isprave o zdravstvenom osiguranju. Naveo je da Odbor očekuje ovaj zakonski predlog u skupštinskoj proceduri do kraja septembra ove godine.

Druga tačka dnevnog reda – **Razno.**

Povodom ove tačke dnevnog reda nije bilo predloga ni diskusije.

Sednica je završena u 14,40 časova.

SEKRETAR PREDSEDNIK

Božana Vojinović Prof. dr Dušan Milisavljević